b'\n_START_ARTICLE_\nMuseu d\'Auschwitz\xe2\x80\x93Birkenau\n_START_SECTION_\nMuseu\n_START_PARAGRAPH_\nL\xe2\x80\x99espai t\xc3\xa9 com a m\xc3\xa0xims objectius donar a con\xc3\xa8ixer el proc\xc3\xa9s d\xe2\x80\x99extermini massiu i treball esclau ideat pel govern de l\xe2\x80\x99Alemanya nazi i invitar el visitant a la reflexi\xc3\xb3 davant d\xe2\x80\x99uns fets tant terribles de la hist\xc3\xb2ria del segle XX. A m\xc3\xa9s, aquest memorial ajuda, mitjan\xc3\xa7ant el seu treball de recerca i les seves activitats, a mantenir viva la mem\xc3\xb2ria dels milers de persones de diferents \xc3\xa8tnies i nacionalitats que van patir o morir en aquest camp de concentraci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa invasi\xc3\xb3 de Pol\xc3\xb2nia l\xe2\x80\x991 de setembre de 1939 per part de l\xe2\x80\x99Alemanya nazi va marcar l\xe2\x80\x99inici de la Segona Guerra Mundial. El camp de concentraci\xc3\xb3 d\xe2\x80\x99Auschwitz va ser creat per la SS l\xe2\x80\x99any 1940 i, en un principi, ho fou perqu\xc3\xa8 a causa dels arrestos massius de polonesos les presons existents eren insuficients. A partir de l\xe2\x80\x99any 1942 Auschwitz va passar de ser un camp de presoners a un dels m\xc3\xa9s grans camps d\xe2\x80\x99extermini massiu de l\xe2\x80\x99Alemanya de Hitler. El camp principal era conegut com a "Auschwitz I" i el nombre de presoners podia arribar a 20.000. La segona part del camp era Birkenau o "Auschwitz II". En aquest camp \xc3\xa9s on van morir la majoria de presoners, ja que comptava amb m\xc3\xa9s aparells d\xe2\x80\x99extermini en massa (cambres de gas, forns crematoris\xe2\x80\xa6). A m\xc3\xa9s, Auschwitz tenia m\xc3\xa9s de 40 subcamps on els presoners eren esclavitzats. Finalment, el 27 de gener de 1945 les tropes sovi\xc3\xa8tiques van alliberar el camp, una m\xc3\xa0quina del terror que havia acabat amb la vida d\xe2\x80\x99un mili\xc3\xb3 cent mil persones de diferents \xc3\xa8tnies, nacionalitats i religions.'